  Майя Бывальцева 26-тӥ куартолэзе 17 часын Удмуртиысь Йӧскалык лыдӟетъюртын (Удмуртской урам, 264) кылосбур тодосъя доктор Александр Шутов туала удмурт кыллэн кылрадлыкез (синтаксисэз) сярысь лекция лыдӟоз, пусъёсты пуктылон но удмурт кыллэн гожъянманер эсэпъёсыз ласянь кылдэм югдур пумысен малпанъёссэ вералоз. Со сярысь ивортӥз ужрадэз радъясь «Удмуртлык» огинлэн ӵектосъёсъя менеджерез Алексей Шкляев. «Ужрад синтаксисэн герӟаськем ужпумъёслы саклыкез кыскон вылысь ортчытӥське. Синтаксис — со кыллэн сюрлыез, вань веранъёс, кыл — со синтаксис шуыса. Нош милям кылъёслэн радлыкенызы шугъяськонъёс вань. Ӟуч кыл вылын англи кыллэн кылрадлыкез шӧдӥське ке, удмурт кыл вылын — ӟуч кыллэн», — ужрадлэсь кулэлыксэ валэктӥз иворъёсъя «Удмуртия» агентстволы Алексей Шкляев. Со сяна, ужрад Александр Шутовлэн 70 арес тырмонэзлы сӥземын. Тодосчи 18-тӥ куартолэзе Можга ёросысь Бадӟым Сибы гуртын вордскиз. 1979-тӥ арысен Удмурт кун университетын ужаз. 2002-тӥ арын кылосбур тодосъя доктор луиз. 2010-тӥ арозь удмурт кылъя, сое дышетон амалъёсъя кафедраен кивалтӥз. Тегъёс: Мерлык Дышетон Ижкар Удмуртия удмурткыл  